Spraymaalausta harrastaa Tampereella moni, mutta missä... – Tapahtuma alkaa ensi viikolla

KULTTUURI Luvallisia maalauspaikkoja graffiteille löytyy Tampereelta muutama.

Spraycankontrol ry:n puheenjohtaja Matti Lankinen havainnollistamassa viime vuoden tapahtuman maalausten mittasuhteita. Joel Oikari

toimitus

Spraymaalauksen harrastaminen on Tampereen alueella luvallista vain muutamassa paikassa. Laillisia taidekolmioiksi kutsuttuja graffitiseiniä löytyy nykyään Kaukajärveltä ja Kalevasta skeittausramppien lähimaastosta.

– Tesomallakin oli ennen seinä mutta se purettiin. Viralliset katutaidemaalauspaikat ovat vähissä vaikka neuvottelut niitä varten ovat kyllä olleet jo jonkin aikaa käynnissä. Olisi hienoa jos kaupunki ymmärtäisi miten nämä hommat voivat elävöittää kaupunkikuvaa, harmittelee Spraycankontrol ry:n puheenjohtaja Matti Lankinen

Graffiteja löytääkin paljon muualtakin kuin virallisesti hyväksytyistä paikoista. Tampereella näistä paikoista moni tuntee parhaiten vanhan tulitikkutehtaan jonka sisältä ja ympäristöstä löytyy paljon katutaidemaalauksia. Luvattomiin maalauksiin paikaksi valikoituukin muutenkin usein hylätty tai purkamista odottava rakennus. Muun muassa Helsingissä purettaviin taloihin on myös myönnetty lupia graffitien tekemiseen, mutta Tampereella sellaisia päätöksiä ei olla vielä nähty.

– Maailmalla on ihan erillisiä katutaidepuistoja, ja onkin sääli ettei kaupunki ole paljon huomioinut Tulitikkutehtaan aluetta kehittäessään nuoria. Alueella olisi potentiaalia olla nuorisokulttuurin kehto. Mutta ehkä Hiedanrantaa voitaisiin vaihtoehtoisesti kehittää siihen suuntaan, mietiskelee Lankinen.

Lielahden tehdasalueella Hiedanrannassa nähtiinkin viime vuonna katutaidetapahtuma Spraycankontrol jonka aikana osa tehdasalueen seinistä täyttyi graffiteilla. Sama tapahtuma nähdään myös tänä vuonna.

Alueelle on myös perustettu erilaisia toimintatiloja ja siellä onkin nähty monenlaisia tapahtumia sen jälkeen kun se avautui yleisölle.

Katutaiteenharrastajien määrää Tampereella on kokonaisuudessaan vaikea arvioida juurikin laittomuuden leiman vuoksi mutta muodostettuja maalausryhmiä on muutamia.

– Vaikeahan se on sanoa tarkkaan. Graffitintekijöitä Tampereella taitaa olla muutamia kymmeniä, arvelee Lankinen.